Idioma hongaro

L'idioma hongaro (en hongaro magyar nyelv) ye una luenga no indoeuropea, categorizata cientificament adintro d'a branca ugrofinesa, d'a familia de luengas uralicas, anque muitos historiadors hongaros niegan ista clasificación y la quieren emparentar con as luengas turcas.

A luenga hongara se charra en Hongría, o país que li da o suyo nombre a l'idioma, y tamién en territorios que perteneixioron a o Reino d'Hongría mientres iste reino feba parte de l'Imperio Austrohongaro: Transilvania (en Rumanía) y partis d'Eslovaquia, Eslovenia, Serbia, Ucraína y Austria.

 Caracteristicas 
L'hongaro ye una luenga aglutinant (como o basco), o que significa que as funcions gramaticals s'expresan por cuantos sufixos adhibitos a la radiz d'as palabras. Altra caracteristica de l'hongaro ye que a vocal d'a desinencia ha de concordar con o grado de ubertura d'as vocals d'a palabra, un fenomeno dito armonia vocalica. Por eixemplo: magyar ('hongaro') y magyarok ('hongaros'), aragóniai ('aragonés') y aragóniaiaknak ('ta los aragoneses'), német ('alemán') y németek ('alemans').

L'hongaro no tien chenero gramatical ni preposicions. O sistema verbal consiste en tres tiempos: un present, un pasato y un futuro que, excepto ta o verbo van (ser), se forma con un verbo auxiliar. Antimás bi ha tres modos verbals: indicativo, condicional y imperativo, pero lo zaguero a mayoría d'as vegatas coincide con as formas d'endicativo. Bi ha dos tipos de conchugacions: definito (usato sobre tot con palabras con l'articlo definito) y indefinito.

Respective a lo suyo vocabulario, gran part de iste son palabras d'orichen latino, turco, eslau y d'altras luengas de pueblos con os que los hongaros teneban contacto. Nomás un 20% d'o vocabulario hongaro ye d'orichen uralico.

 L'alfabeto 
L'alfabeto hongaro tien as siguients letras:
a, á, b, c, cs, d, dz, dzs, e, é, f, g, gy, h, i, í, j, k, l, ly, m, n, ny, o, ó, ö, ő, p, r, s, sz, t, ty, u, ú, ü, ű, v, z, zs.

As letras q, x, y, w apareixen nomás en palabras foranas.

 A pronunciación 
 As vocals 
En hongaro bi ha 14 vocals: 7 breus y 7 largas. A diferencia entre ellas ye a cantidat, y en caso de l'A y l'E, tamién a ubertura. l'A ye realment una O ubierta y l'E ye una E ubierta, frent a l'Á que corresponde a l'a aragonesa y l'É que corresponde a una E cerrata como en manera. As vocals Ö, Ő son como la E u EU francesas en je, deux; Ü, Ű son como la u francesa.

 Vocals breus: a, e, i, o, ö, u, ü.
 Vocals largas: á, é, í, ó, ő, ú, ű.

Antimás, as vocals tamién se clasifican como palatals (u frontals) y velars. Ista caracteristica ye important por l'harmonia vocalica.

 Vocals palatals: e, é, i, í, ö, ő, ü, ű.
 Vocals velars: a, á, o, ó, u, ú.

En hongaro no bi ha diftongos y triftongos, apareixen solament au y eu en palabras u nombres foranos como autó ('coche'), Európa, etc. Antimás, dos vocals seguitas (tamién si una d'ellas ye una i o u) se consideran siempre vocals diferents que forman silabas diferents (eixemplo: szia /si-a/ 'hola').

 As consonants 
A pronunciación d'as consonants:

 b = como en cambiar
 c = como lo grupo tz en basco
 cs = como lo grupo ch
 d = como la d en dende
 dz = como ds, por eixemplo en italiano: pizza. Ye una letra rarament usata.
 dzs = como la j anglesa de jazz. Ye una letra casi no usata, solament en palabras foranas u onomatopeyicas.
 g = como la g de luenga
 gy = ye una d palatalizata, como dd en basco.
 h = tien un sonido aspirato, como en anglés.
 j, ly = istas dos letras tienen o mesmo sonido que ye una semivocal como en meyo.
 ny = ye la ny de l'aragonés y d'o catalán.
 s = como la x de l'aragonés u la s u x d'o basco.
 sz = como la z d'o basco.
 ty = ye una t palatalizata, como lo grupo tt d'o basco.
 v = como la v francesa y anglesa, ye un sonido labiodental.
 z = ye una s sonora como en anglés crazy, music.
 zs = como la j francesa, portuguesa u catalana.

As demás consonants se pronuncian igualment que en aragonés u castellano.

 L'accento 
L'accento en hongaro no tien valor fonolochico como en castellano u aragonés, y no ye muito marcato. En cheneral, siempre la primera vocal d'as palabras ye accentuata en a pronunciación.

 Eixemplo 
D'a Declaración Universal d'os Dreitos Humans:

(escutar) Minden emberi lény szabadon születik, és egyenlő méltósága és joga van. Az emberek, ésszel és lelkiismerettel bírván, egymással szemben testvéri szellemben kell, hogy viseltessenek.
"Toz os sers humans naixen libres, y tienen dignidat y dreitos iguals. As personas, dotatas de razón y de consciencia, han de comportarse los uns con os altros en esprito de fraternidat".

 Vinclos externos 

 L'ongaro en Omniglot.com.
 http://Komlósi, Flora. 2014. Perspectives towards language and its role in education: The cases of Hungarian in Slovakia, Occitan in Catalonia, and Russian in Kazakhstan. Pg. 3-7. Presentazión na University of Wales Trinity Saint David
 Diccionario hongaro-anglés.
 L'hongaro en Ethnologue.

*